**MOCIÓ QUE PRESENTEN ELS GRUPS MUNICIPALS DE LA CUP-PC i ICV-EUiA EN NOM DE LA XARXA DE SUPORT DEL CASAL DE JOVES “LA XESCA” EN SUPORT A L’EXISTÈNCIA D’ESPAIS D’APODERAMENT PEL JOVENT DE LA CIUTAT.**

1. Atès que el jovent representa un percentatge molt elevat i significatiu de la població santcugatenca.
2. Atès que a Sant Cugat hi manquen espais de referència per al jovent que promoguin l’apoderament i la construcció de vincles entre aquests a fi de fomentar el suport mutu i l’intercanvi d’experiències i aprenentatges.
3. Atès que existeix una clara reivindicació des de bona part del jovent del teixit associatiu de la ciutat de tenir un espai de referència i que, aquest, pugui ser autogestionat pel propi jovent.
4. Atès que l’espai que ha estat habilitat com a Casal de Joves “La Xesca” feia 8 anys que romania tancat, fruit de l’especulació immobiliària, sense cap intenció per part del propietari –Sòlvia- de desenvolupar-hi un projecte.
5. Atès que la legitimitat de l’espai respon intrínsecament a les necessitats del jovent i no a fomentar ni beneficiar els interessos privats del capital financer.
6. Atesa la necessitat d’ubicar al bari de Sant Francesc-Monestir, sovint oblidat per moltes de les iniciatives del govern de la ciutat, un projecte que fomenti la creació de llaços intergeneracionals entre la població del barri i que, alhora, generi sinèrgies entre els veïns i veïnes.
7. Atesa la bona relació existent entre el barri on s’ubica i les usuàries i promotores del Casal de Joves “La Xesca”.
8. Atès que els informes realitzats per arquitectes especialistes no identifiquen problemes estructurals en l’edifici que suposin un risc imminent d’esfondrament.
9. Atès que les usuàries i promotores del Casal de Joves “La Xesca” vetllen pel manteniment de l’edifici i tenen cura de l’espai així com des d’un inici han dut a terme les recomanacions per part de l’equip d’arquitectes consultat.
10. Atès que des del Casal de Joves La Xesca es treballa per la construcció d’un espai lliure de racisme, masclisme i LGBTIfòbia apostant per pràctiques que responguin a un model basat en la igualtat i la no discriminació.
11. Atès que el projecte s’estructura a partir d’una lògica no lucrativa on les usuàries i promotores treballen de forma voluntària i sense l’objectiu d’extreure’n beneficis econòmics sinó amb les ganes i la voluntat d’assolir l’enriquiment social i cultural de la ciutat.

Per tot això, es proposa al Ple de l’Ajuntament de Sant Cugat l’aprovació del següent **ACORD**:

**ÚNIC**.- Que el Ple municipal de l’Ajuntament de Sant Cugat es posicioni a favor de l’existència i del projecte del Casal de Joves “La Xesca”.

Sant Cugat del Vallès, 31 de maig de 2017.